
Politikai beszédek nyelv-és kultúrkontrasztív megközelítésben: argumentatív toposzok Hitler és Sztálin beszédeiben

Hogyan érvelt Hitler? És Sztálin? Mennyiben tért el az érvelési stratégiájuk? Van-e tudományosan kimutatható összefüggés a háború aktuális állapota és az adott politikus érvelési stratégiája között? Jelen előadás ezekre a kérdésekre próbál válaszokat adni.
A 20. század diktatúráiban a politikai beszédek kiemelkedően nagy meggyőzőerővel bírtak. Éppen ezért próbálkoztak a politikusok ezeket az eszközöket legjobb tudásuk és tehetségük szerint kihasználni. A második világháború, az akkori diktatúrák, és a politikai beszédek meggyőzőereje –mint ez a szakirodalomból is kiderül- a mai világban sem vesztettek vonzerejükből a tudományos körökben. Az előadás egy előzetes, mindkét politikus kiválasztott beszédeit eredeti nyelven vizsgáló analízis alapján világítja meg, milyen argumentatív toposzokat (ok-okozati toposz, példatoposz, autoritástoposz… stb.), adott esetben milyen „hamis érveléseket” használtak, illetve ezeket milyen arányban, ahhoz, hogy elérjék céljukat, és a néptömegeket meggyőzzék arról, hogy tovább kell harcolni, vagy éppen arról, hogy az adott ellenség elítélendő. Végül az eredmények összevetése megvilágítja, mennyire különböznek a Harmadik Birodalom „Führerének” argumentatív toposzai a Szovjetúnió párttitkárának toposzaitól.



